LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2015 M. VASARIO 4 D. ĮSAKYMO NR. 3D-56 „DĖL 2014 METŲ TIESIOGINIŲ IŠMOKŲ UŽ MĖSINIUS GALVIJUS IR MĖSINES AVIS DYDŽIŲ PATVIRTINIMO“ PAKEITIMO

2017 m. liepos 25 d. Nr. 3D-490

Vilnius

Vadovaudamasis 2013 m. gruodžio 17 d. Europos Parlamento ir Tarybos reglamento (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL 2013 L 347, p. 549), su paskutiniais pakeitimais, padarytais 2016 m. gegužės 18 d. Komisijos deleguotuoju reglamentu (ES) Nr. 2016/1237 (OL 2016 L 206, p. 1), 27 straipsnio 4 dalimi ir 58 straipsnio 1 dalies e punktu, Lietuvos Respublikos Vyriausybės 2006 m. spalio 11 d. nutarimo Nr. 987 „Dėl Valstybės institucijų, savivaldybių ir kitų juridinių asmenų, atsakingų už Europos žemės ūkio garantijų fondo priemonių įgyvendinimą, paskyrimo“ 1.1.1 papunkčiu, Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklėmis, patvirtintomis Lietuvos Respublikos Vyriausybės 2008 m. vasario 13 d. nutarimu Nr. 137 „Dėl Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių patvirtinimo“, ir siekdamas užtikrinti, kad nebūtų viršyta Lietuvai skirta bendra 2014 metų tiesioginių išmokų už mėsinius galvijus suma bei užtikrinti grąžintinų lėšų, susidariusių įgyvendinant Europos Sąjungos žemės ūkio fondų priemones, grąžinimą į Lietuvos Respublikos valstybės biudžetą:

1.	N u s t a t a u, kad paramos gavėjams, kuriems išmokėtos 2014 metų tiesioginės išmokos už mėsinius galvijus, buvo permokėta:

1.1.	0,91 Eur už mėsinį galviją, kuris buvo priskirtas prie grupės, kai mėsinių galvijų skaičius yra nuo 1 iki 5 vnt.;

1.2.	0,87 Eur už mėsinį galviją, kuris buvo priskirtas prie grupės, kai mėsinių galvijų skaičius yra nuo 6 iki 50 vnt.;

1.3.	0,81 Eur už mėsinį galviją, kuris buvo priskirtas prie grupės, kai mėsinių galvijų skaičius yra nuo 51 iki 100 vnt.;

1.4.	0,78 Eur už mėsinį galviją, kuris buvo priskirtas prie grupės, kai mėsinių galvijų skaičius yra nuo 101 iki 150 vnt.;

1.5.	0,72 Eur už mėsinį galviją, kuris buvo priskirtas prie grupės, kai mėsinių galvijų skaičius yra nuo 151 ir daugiau vnt.

2.	P a k e i č i u 2014 metų tiesioginių išmokų už mėsinius galvijus ir mėsines avis dydžius, patvirtintus Lietuvos Respublikos žemės ūkio ministro 2015 m. vasario 4 d. įsakymu Nr. 3D-56 „Dėl 2014 metų tiesioginių išmokų už mėsinius galvijus ir mėsines avis dydžių patvirtinimo“, ir juos išdėstau nauja redakcija (pridedama).

3.	P a v e d u Nacionalinei mokėjimo agentūrai prie Žemės ūkio ministerijos:

3.1.	perskaičiuoti paramos gavėjams 2014 metų tiesioginių išmokų už mėsinius galvijus sumas, informuoti paramos gavėjus apie išmokėtą permoką už mėsinius galvijus ir ją susigrąžinti Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių nustatyta tvarka;

3.2.	apskaičiuoti 2014 metų tiesioginių išmokų už mėsinius galvijus sumas pareiškėjams, kuriems 2014 metų tiesioginės išmokos už mėsinius galvijus buvo skirtos, bet nebuvo išmokėtos, ir jas išmokėti ne vėliau kaip iki 2018 m. gruodžio 31 d.

Žemės ūkio ministras	Bronius Markauskas

PATVIRTINTA

Lietuvos Respublikos

žemės ūkio ministro

2015 m. vasario 4 d.

įsakymu Nr. 3D-56

(Lietuvos Respublikos

žemės ūkio ministro

2017 m. liepos 25 d.

įsakymo Nr. 3D-490 redakcija)

2014 METŲ TIESIOGINIŲ IŠMOKŲ UŽ MĖSINIUS GALVIJUS IR MĖSINES AVIS DYDŽIai

Eil. nr.	Mėsinių galvijų grupės pagal galvijų skaičių, vnt.	Išmokų dydis, Eur	Mėsinių avių grupės pagal avių skaičių, vnt.	Išmokų dydis, Eur
1.	1–5	108,92	1–50	11,14
2.	6–50	105,06	51–100	7,80
3.	51–100	97,10	101–150	7,22
4.	101–150	93,27	151 ir daugiau	6,30
5.	151 ir daugiau	85,76